AlexejDobrolubov/national_council_slovak_2010 huggingface dataset:
35. schôdza NR SR - 7.deň - A. dopoludnia
Dátum: 2025-06-05
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

42. Ďakujem pekne za slovo. Mrzí má táto rozprava, lebo naozaj do istej miery som šokovaný, musím povedať. Podľa mňa tento návrh alebo odôvodnenie tohto návrhu a argumentácia Danielom Lipšicom je pre mňa ľudsky aj politicky, aj profesne absolútne neprijateľná. Daniel Lipšic bol čestný, odvážny a odborne erudovaný minister spravodlivosti, minister vnútra, aj poslanec Národnej rady. Pán poslanec Vančo, povedali ste, že sa pohyboval v blízkosti alebo bol v blízkosti Igora Matoviča. Vo voľbách v roku 2016 kandidoval, áno, na kandidátke hnutia vtedy OĽANO a bol členom poslaneckého klubu šesť mesiacov. Medzi marcom 2016 a septembrom, kedy po tragickej dopravnej nehode sa vzdal mandátu a odišiel do advokácie. A ak teda budeme tvrdiť, že niekto kto bol v minulosti politik a z tej politiky odíde, hoci bol erudovaný, vykonával svoje mandáty čestne, ale už nikdy sa nebude môcť uchádzať o nejakú inú verejnú funkciu, je podľa mňa absurdné. A to bude spôsobovať to, že potom do politiky odborne erudovaní a čestní ľudia nepôjdu, lebo budú vedieť, že to, že raz boli v politike, ich diskvalifikuje na inú verejnú funkciu. Tak s týmto ja absolútne nesúhlasím.
35. schôdza NR SR - 4.deň - A. dopoludnia
Dátum: 2025-05-30
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

43. Ďakujem za slovo. Pani poslankyňa, ďakujem pekne, že ste aj pri tejto príležitosti pripomenuli verejnosti to nehorázne rozhodnutie ministra spravodlivosti Borisa Suska. Predčasné prepustenie právoplatne odsúdeného Dušana Kováčika sa totiž inak ako nehorázne naozaj nedá nazvať. Bývalý špeciálny prokurátor bol odsúdený prvostupňovým súdom aj odvolacím súdom za to, že zobral úplatok 50-tisíc eur, úplatok za pomoc podsvetiu. A minister Susko dodnes nevysvetlil, čo ho k prerušeniu výkonu trestu v prípade Dušana Kováčika viedlo. Niečo konkrétne. Konkrétne skutkové okolnosti, nie všeobecné bláboly o tom, že súdy nevyhodnotili správne nejaké skutkové okolnosti, ale konkrétne. Čo?! Bez takýchto konkrétností je zrejmé, že ide o čistú účelovosť, o kamarátsku pomoc. Niekto by možno povedal, že to bolo všimné za mlčanie. Tento dojem umocňuje aj fakt, že krátko nato bol Dušan Kováčik prvostupňovým súdom odsúdený aj v ďalšej korupčnej kauze, druhej, už za tejto vlády. Včera bol prvostupňovým súdom odsúdený aj Peter Kažimír, tiež za tejto vlády. To už nie sú čurillovci, pán minister, to sú súdy, nie za našej vlády, za vašej vlády, takže rozprávky o zmanipulovaných vyšetrovaniach akosi nevychádzajú, naopak, tieto rozsudky krok za krokom potvrdzujú, aký skorumpovaný systém tu roky vládol.
35. schôdza NR SR - 1.deň - B. popoludní
Dátum: 2025-05-27
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

97. Ďakujem pekne za slovo. Najprv k pánovi poslancovi Pročkovi, čo sa týka tých krádeží, tým, že mnohé vlastne sa stali priestupkami, tak osobne poznám ľudí, ktorí tieto priestupky ani nenahlasujú, lebo vedia, že s tým majú len papierovačky, problémy a k ničomu to nevedie. Čiže v žiadnej štatistike sa mnohé tieto krádeže ani nakoniec neobjavia. A čo sa týka pána poslanca Glücka, ja nespochybňujem ani to, že treba autá, ani to, že treba oblečenie, ani to, že treba zbrane. Ja s tým súhlasím. Čiže každý zbor potrebuje riadne materiálno-technické vybavenie, ja s tým súhlasím. Jediné, na čo apelujem, je, aby všetky tieto veci, ktoré títo príslušníci potrebujú, boli obstarané transparentne, aby neboli šité pre jedného konkrétneho výrobcu, dodávateľa alebo sprostredkovateľa, aby to neskončilo tak, že iní potenciálni záujemcovia sa budú sťažovať, že je príliš krátka lehota na výrobu vzoriek alebo je príliš špecifický materiál, na ktorý má patent nejaká konkrétna firma a tak ďalej. Čiže jediné čo, na, na čo teraz apelujem z tohto miesta, je, aby tieto obstarávania boli transparentné, to je všetko.
33. schôdza NR SR - 14.deň - B. popoludní
Dátum: 2025-04-15
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

56. Ďakujem pekne za slovo, pán predsedajúci. Pán poslanec Farkašovský, až pri vašom vystúpení som si pozrel presné čísla toho rozvrhu v rámci § 29a a musím povedať, že tie konkrétne časové rámce sú ešte oveľa horšie, ako bol môj pôvodný odhad. Slovenská národná strana má k dispozícii 38 minút v tejto rozprave a strana SMER 3 hodiny 16 minút. Ja sa naozaj čudujem, ako ste mohli súhlasiť s takýmto niečím, to je taká neuveriteľná prevaha, že z tejto rozpravy bude strana SMER vychádzať ako ten najväčší bojovník proti neziskovým organizáciám a vy v SNS budete môcť len tíško závidieť. Čo sa týka obsahu vášho vystúpenia, tam ma zaujali viaceré veci, napr. ste povedali, že zameranie protestov proti vláde nie je v poriadku. Tak chcem sa vás opýtať, že teda či tým chcete povedať, že protesty proti vláde Igora Matoviča a Eduarda Hegera tiež neboli v poriadku, keď to organizovali vaši súčasní koaliční partneri? To by ste ma prekvapili, keby ste niečo také tvrdili. S touto optikou sa, samozrejme, ťažko dá stotožniť, takéto tvrdenie popiera aj slobodu slova a slobodu zhromaždenia, jednoducho ľudia majú právo vyjadriť svoj nesúhlasný názor s vládou, je to garantované ústavou, takže s týmto sa určite nedá stotožniť. Ale v jednej veci s vami predsa len súhlasím, povedali ste na záver svojho vystúpenia, tiež to citoval aj pán poslanec Hargaš, bojí sa iba ten, kto nemá čisté svedomie. Tak týmto ste nám všetkým ozrejmili, prečo predkladatelia sa tak boja neziskových organizácií. Ďakujem za vysvetlenie. (Potlesk.)
33. schôdza NR SR - 14.deň - B. popoludní
Dátum: 2025-04-15
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

26. Ďakujem pekne za slovo, pán predsedajúci. No, doterajšie vystúpenia ukázali, že sa začali preteky medzi SMER-om a Slovenskou národnou stranou, kto je väčší bojovník proti neziskovým organizáciám. A musím povedať, že sa čudujem poslancom za SNS, že súhlasili so skrátením rozpravy podľa § 29a, pretože vďaka tomuto paragrafu získali poslanci SMER-u približne trojnásobok času na vystúpenie v rozprave a s faktickými poznámkami oproti poslancom za SNS, ktorí majú k dispozícii približne necelú hodinu. To znamená, že tie preteky teda logicky vyhrá strana SMER, čo je trochu aj taký politický paradox, pretože poslanci SMER-u predložili len návrh uznesenia, s čím je určite oveľa menej práce ako s návrhom zákona, a teda napriek tomu, že strana SMER mala menej roboty, tak v podstate tú smotanu zlížu práve poslanci za stranu SMER. Čiže ešte raz, čudujem sa vám, pán Lučanský, pán Farkašovský a ostatní zo Slovenskej národnej strany, ktorí ste teraz v sále, že ste s takýmto niečím súhlasili, že si to necháte. Samozrejme, najväčším porazeným bude demokracia, ale to je na trošku dlhšiu debatu ako je jedna faktická poznámka. Takže k tomu potom si niečo povieme v rozprave.
33. schôdza NR SR - 14.deň - A. dopoludnia
Dátum: 2025-04-15
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

40. Ďakujem pekne. Pán poslanec Krátky, spomenul si pravidlá zo Zákonníka práce, to ma inšpirovalo k tejto faktickej poznámke. Ak sú ľudia na niečo alergickí, tak to je systém rovných a rovnejších. A čo sa týka alkoholu na pracovisku, tak naozaj poslanci Národnej rady, aj členovia vlády, ktorí sem prídu, sú rovnejší. A poviem len pár príkladov z praxe, ktoré som tak rýchlo našiel. 1. septembra v roku 2019 lekár v nemocnici v Liptovskom Mikuláši nafúkal v službe 1,85 promile. Prišiel o prácu a bol ešte v ten deň dokonca obvinený z prečinu ohrozenia pod vplyvom návykovej látky. 13. februára tohto roka príslušník súkromnej bezpečnostnej služby v jednom z obchodných domov v Moldave nad Bodvou prišiel do práce pod vplyvom alkoholu, nafúkal takmer 2,5 promile, čím sa dopustil priestupku proti verejnému poriadku a porušil zákon o súkromnej bezpečnosti. Vo februári tohto roka šéf colnej správy nafúkal v práci a vo funkcii nevydržal ani mesiac. Podľa zistenia Aktualít mu dychová skúška preukázala viac ako 1 promile. Takže áno, za alkohol na pracovisku v službe sa všade na Slovensku pyká. Nikde sa to netoleruje, len v Národnej rade. A je správne, že to chceme zmeniť.
33. schôdza NR SR - 3.deň - B. popoludní
Dátum: 2025-03-27
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

76. Ďakujem pekne za slovo. Na základe argumentov, ktoré zazneli v prejave pána poslanca Vanča chcem vyzvať generálneho prokurátora Maroša Žilinku, aby sa nenechal kúpiť. Chcem vyzvať Maroša Žilinku, aby riadne dokončil svoje sedemročné funkčné obdobie a nenechal sa kúpiť doživotnou rentou, lebo presne o to tu ide. Nikto doteraz nespochybnil, rokujeme o tom už druhý deň a nikto nepoprel, že cieľom tohto zákona je, aby Maroš Žilinka odišiel z Generálnej prokuratúry, aby sa nechal kúpiť doživotnou rentou za to, že umožní koalícii SMER, HLAS, SNS ešte v tomto volebnom období si zvoliť nového generálneho prokurátora na sedem rokov. Viete, čo je na tejto správe najdesivejšie? Že ak je táto koalícia nespokojná s Marošom Žilinkom, tak si kladiem otázku, koho si chce Robert Fico dosadiť do funkcie generálneho prokurátora, ak už ani Maroš Žilinka mu nevyhovuje. A s akým zadaním tam chce poslať nového generálneho prokurátora na sedemročné funkčné obdobie? Keďže tieto otázky sú naozaj znepokojujúce, opakovane vyzývam Maroša Žilinku, aby sa nenechal kúpiť a riadne dokončil svoje sedemročné funkčné obdobie.
35. schôdza NR SR - 13.deň - B. popoludní
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

257. Ďakujem pekne za toto vaše vystúpenie. Naozaj je za ním cítiť roky, roky skúseností a zastávania si hodnôt. Páči sa mi, ako to tak dávate na jednu úroveň, že čo je protidemokratické a protikresťanské alebo naopak, už neviem, v ktorom poradí ste to povedali, ale bolo to akoby na jednej úrovni. A podobne, čo je neľudské, je nekresťanské. A už je taká pokročilá hodina, tak ja si dovolím takú osobnú poznámku, že v mojej rodine bolo veľmi málo ľudí, ktorí by vstúpili do nejakej politickej strany za posledných 30 rokov. Ale moja prateta bola členka KDH, aj keď sa nikdy výrazne neangažovala a ona bola presne ten prototyp kresťanky, katolíčky, ktorá ešte ako 80-ročná chodila dobrovoľníčiť a varila jedlá ľuďom bez domova a každý týždeň sa s nimi stretávala na Obchodnej a dávala im teda nielen to jedlo, ale aj tú ľudskosť. A presne toto cítim aj z vás a veľmi to obdivujem, keď naozaj to kresťanské aj v tej politike je spojené s tou láskou k blížnemu svojmu. Takže ďakujeme pekne.
35. schôdza NR SR - 13.deň - B. popoludní
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

191. Ďakujem a úplne súhlasím. Áno, tá druhá veta, ktorá teda prišla ako pozmeňujúci návrh je v niečom zmäkčujúca, ale zároveň obe tie vety sú mätúce a v žiadnom prípade nepatria do ústavy. Toto je niečo, čo má riešiť školský zákon a, dokonca, ani ten nie, má to riešiť štátny vzdelávací program. A ja som si teda nevšimla, že počas môjho vystúpenia prišiel pán minister školstva, tak možno aj on zaujme nejaké stanovisko, lebo je to niečo, čo v konečnom dôsledku budú implementovať tie školy a teda rezort, ktorý riadi. Dobre, ďakujem pekne.
35. schôdza NR SR - 13.deň - B. popoludní
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

175. Ďakujem za slovo. A veľmi oceňujem, kolega Prostredník, tvoj tón aj pohľad v mnohom možno taký nový napriek tomu, že tu už od rána diskutujeme. Tak myslím si, že naozaj nový pohľad. Verím, že aj na strane koalície minimálne to mohlo zaujať. Ty to nazývaš tabuizácia. Ja použijem také ešte trochu tvrdšie slovo, ja to nazvem pokrytectvo. Lebo myslím si, že v mnohých prípadoch a napríklad aj ten osobný príbeh, ktorý si spomínal toho muža, ktorý teda sa rozviedol, ale potom nechcel, aby jeho deti sa vôbec v učebnici stretli s pojmom rozvod, ja to nazývam pokrytecké. Myslím si, že mnohí ľudia v tejto krajine zdieľajú nejaký ideál, ktorý by sme možno nazvali konzervatívny ideál, kedy žijú manželia, muž, žena a ich biologické deti v jednej domácnosti a nikto nikomu nebráni, aby tak žil. Ale, myslím si, že to, čo my vyzdvihujeme v Progresívnom Slovensku je, pomenujme úprimne, že nie všetky rodiny tak žijú. A že máme spústu rozvedených rodín a máme spústu detí, ktoré nevyrastajú so svojimi biologickými deťmi a máme ľudí, ktorí sa narodili ako gejovia a lesby a tí majú svojich rodičov a niektorí z nich majú aj deti. Pomenujme to a ako spoločnosť sa zasaďme o to, aby aj týmto ľuďom sa na Slovensku dobre žilo. Veď, dobre, nech sa žije aj tým takzvaným tradičným rodinám, to je v poriadku. Ale zasaďme sa o to, aby sa tu dobre žilo všetkým, a to je, podľa mňa, ten hodnotový rozdiel, ktorý my tu vyzdvihujeme. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

131. Ďakujem za slovo. Tak, pán podpredseda Gašpar, vy ste začali tým, že teda František Majerský zverejnil svoje slobodné poslanecké rozhodnutie o tom, že teda sa vyjadril, že nebude hlasovať za ústavu. Ja som sa to úprimne dozvedela z Facebooku, ale potešilo ma to. A rovno tu, ako ste stáli, ste nám začali podsúvať, že, vraj, je za tým nejaká korupcia a nejaké sľuby. Tak takto ľahko vy siahate po vymyslených konšpiráciách. A toto je celý problém, že vy síce hovoríte veľmi pokojným hlasom, ale ste schopný povedať veci, ku ktorým nemáte absolútne žiadne argumenty a len tak ich vyhodíte do verejného priestoru a tvárite sa, že to sú nejaké fakty, na ktorých sa dá ďalej stavať. Viete, vy sa veľmi urazíte a beriete to osobne, keď ktokoľvek čo i len spomenie vašu obžalobu, o ktorej rozhodoval súd, a nech aj ďalej o tom rozhoduje súd. A vy si toto len tak spakruky vymyslíte, hocijaké obvinenie a začnete ho šíriť. Tak toto je tá úroveň tej verejnej diskusie, ktorú vediete. A viete, vy sa tu tvárite, že toto je nejaká zmena ústavy o ľudských právach. No, problém je, že vy o ľudských právach hovoríte iba vtedy, keď sa to týka vás osobne a keď spomínate na vaše vlastné traumatizujúce zážitky. Ale keď sme tu pár dní dozadu mali pána ombudsmana, ktorý predniesol napríklad výnimočnú správu o policajnej brutalite a o tom, ako policajti dobili človeka bez domova, tak túto správu ste ani len nezobrali na vedomie. Tak takéto je asi vaše vnímanie ľudských práv. (Potlesk.)
35. schôdza NR SR - 13.deň - A. dopoludnia
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie v rozprave

144-2 A veľmi sa obávam, že súčasťou toho politického kalkulu je naozaj, aj sú všetky tie riziká, na ktoré poukazujú ústavní právnici v súvislosti s vyviazaním nás z určitých medzinárodných záväzkov. A ja nie som ústavná právnička, a práve preto by som v tomto veľmi, veľmi dôsledne počúvala práve tie hlasy, ktoré prichádzajú od ústavných právnikov a odborníkov na ústavné právo, ktorí naozaj upozorňujú, že ten návrh ako celok môže byť pre Slovensko nebezpečný a môže v konečnom dôsledku ísť aj proti hodnotám KDH. Doplním ešte, že teda oceňujem, že tam došlo k istému pozmeňujúcemu návrhu v tej oblasti, o ktorej sme spolu aj diskutovali, a to je oblasť sexuálnej výchovy. Zároveň však musím povedať, že stále mám obavy, že tu prichádza množstvo nových pojmov, kde vlastne veď my obaja dobre poznáme tú školskú legislatívu, a tu do ústavy prichádza mnoho nových pojmov, ktoré v školskej legislatíve nemáme. Ja sa obávam, že to bude veľmi ťažko interpretovateľné naozaj v tej praxi a za mňa osobne som presvedčená, že to do ústavy nepatrí, a že toto by sa malo riešiť na ústave školskej legislatívy, ale nad tým celým stojí tá otázka, že či naozaj ako celok toto podporí tie hodnoty, o ktorých hovoríte. Ďakujem.
35. schôdza NR SR - 13.deň - A. dopoludnia
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

144. Ďakujem. Kolega Horecký, ty si hovoril o tom, že by si bol rád, aby nikto nespochybňoval, že to myslíš úprimne a ja, ako ťa poznám, ti naozaj verím, že to myslíš úprimne a viem, že sú za tým určité silné hodnoty, ktoré plne rešpektujem. Zároveň však o väčšine ľudí, ktorí za tento návrh zahlasujú, si toto nemyslím. Myslím si, že väčšine ľudí, za tým nie sú nejaké silné hodnoty, je za tým čistý politický kalkul. A veľmi sa obávam, že súčasťou toho politického kalkulu je naozaj, aj sú všetky tie riziká, na ktoré poukazujú ústavní právnici v súvislosti s vyviazaním nás z určitých medzinárodných záväzkov. A ja nie som ústavná právnička, a práve preto by som v tomto veľmi, veľmi dôsledne počúvala práve tie hlasy, ktoré prichádzajú od ústavných právnikov a odborníkov na ústavné právo, ktorí naozaj upozorňujú, že ten návrh ako celok môže byť pre Slovensko nebezpečný a môže v konečnom dôsledku ísť aj proti hodnotám KDH. Doplním ešte, že teda oceňujem, že tam došlo k istému pozmeňujúcemu návrhu v tej oblasti, o ktorej sme spolu aj diskutovali, a to je oblasť sexuálnej výchovy. Zároveň však musím povedať, že stále mám obavy, že tu prichádza množstvo nových pojmov, kde vlastne veď my obaja dobre poznáme tú školskú legislatívu, a tu do ústavy prichádza mnoho nových pojmov, ktoré v školskej legislatíve nemáme. Ja sa obávam, že to bude veľmi ťažko interpretovateľné naozaj v tej praxi a za mňa osobne som presvedčená, že to do ústavy nepatrí, a že toto by sa malo riešiť na ústave školskej legislatívy, ale nad tým celým stojí tá otázka, že či naozaj ako celok toto podporí tie hodnoty, o ktorých hovoríte. Ďakujem.
35. schôdza NR SR - 13.deň - A. dopoludnia
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

92. Ďakujem za slovo. A ja som rada, pani Plevíková, že sa o túto tému zaujímate, lebo si myslím, že to, čo tá ústava navrhuje je závažný zásah do školstva. A prvý problém je ten, že tá veta je veľmi nejasne formulovaná, že výchovu, vzdelávanie detí v oblasti formovania intímneho života a sexuálneho správania možno poskytovať len so súhlasom zákonného zástupcu. To znamená, že skúste sa ísť porozprávať s učiteľmi škôl, ktorí vám povedia, že v prvom rade nebude sa dať jasne vyložiť, že čo je prvá časť tej vety, čo teda už je a čo nie je predmetom tohto ustanovenia. Ale čo si každý vyloží jasne je, že len so súhlasom zákonného zástupcu. To znamená, že učitelia sa budú báť tieto témy otvárať a tí odvážnejší si teda nechajú niečo podpísať od rodičov, možno 3/4 rodičov to podpíše, niektorí možno nie. Teraz nebudú vedieť, čo s tými zvyšnými žiakmi. V praxi to bude znamenať, že tieto témy otvárať nebudú. A vy tvrdíte, a to je možno, to vychádza z nejakej takej úprimnej ideálnej predstavy, že veď nech si to riešia rodičia. Ja tomu rozumiem, ale my nežijeme v ideálnom svete. Valná väčšina rodičov sa so svojimi deťmi o sexuálnom správaní nerozpráva. Deti si hľadajú informácie, žijeme v 21. storočí, deti si hľadajú tie informácie na TikTok-u, deti si hľadajú od youtuberov a deti bežne už od 10-11 rokov sa niekde na internete dostanú k pornu a myslia si, že to je normálne. A ja som presvedčená, že by školy mali plniť nejakú rozumnú funkciu v tomto celom a mali by učitelia vedieť do toho citlivo a odborne vstúpiť a povedať, že viete čo, to sú tam platení herci, ono to v skutočnom živote by to nemalo takto fungovať a žena môže povedať nie. A ďalšie veci, ktorým ale cez toto zabránime.
35. schôdza NR SR - 13.deň - A. dopoludnia
Dátum: 2025-06-16
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

26. Ďakujem za slovo. Ja vyjadrím jednu veľmi konkrétnu obavu, ktorú mám s týmto návrhom zmeny ústavy, a to je obava, že pod rúškom tzv. snahy o ochranu nejakých tradičných hodnôt, v konečnom dôsledku toto znenie by ďalej ubližovalo deťom a mládeži, lebo toto znenie de facto znemožní sexuálnu výchovu na školách. Toto znenie hovorí, že učiteľka sa nebude môcť baviť so svojimi žiačkami o tom, aby mali právo povedať nie, napr. pokiaľ nebude mať predtým podpis od rodičov. Čiže v praxi strašne veľa učiteľov by radšej z tej témy úplne vycúvali, nebudú sa tým zaoberať a tie deti necháme napospas Tik-Toku. My máme ročne okolo 600 matiek, ktoré porodili svoje prvé dieťa 16-ročné a mladšie. Našou povinnosťou ako spoločnosti je práve tieto deti vzdelávať k tomu a vysvetľovať im, ako funguje sexuálne správanie a ako majú právo povedať nie. A týmto znením by sa to iba skomplikovalo, pretože učitelia sa budú báť, že keď tú tému čo i len otvoria, tak porušia ústavu. Čiže naozaj vás chcem všetkých požiadať, prehodnoťte toto znenie, lebo v konečnom dôsledku by to ublížilo deťom. A tu nejde o nejaké národné hodnoty, tu ide naozaj o to, aby dostali relevantné informácie, aby ich nečerpali z Tik-Toku a od youtuberov, ale aby sa učitelia s nimi rozprávali. A dôverujme v tomto učiteľom. Ďakujem.
35. schôdza NR SR - 12.deň - A. dopoludnia
Dátum: 2025-06-13
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

52. Ďakujem za slovo. Jednoznačne sa zhodneme v tom, že tie kamery nie sú dobrý návrh a ja by som dokonca ešte pridala, vy hovoríte, že sú zbytočné, my hovoríme dokonca, že sú škodlivé. Lebo nielenže sa tu plánuje niekoľko, ten pôvodný návrh hovoril o 60 miliónoch eur z eurofondov, ale potom, samozrejme, tá udržateľnosť by ďalej musela ísť zo štátneho rozpočtu, čiže nielenže sa tu hovorí o desiatkach miliónov eur vyhodených na kamery, ktoré ako aj vy hovoríte, v konečnom dôsledku by nezabránili útoku, ale ten návrh mal byť postavený na zbere vlastne biometrických osobných údajov, lebo on mal rozoznávať, že ktoré dieťa napríklad je žiakom školy a ktoré nie je. To znamená, snímanie tváre tých detí, uložené údaje, kedy dieťa prichádza do školy, kedy odchádza, aké má návyky, čo nosí, to sú všetko veľmi citlivé údaje, ktoré by bolo treba niekde skladovať a ktoré v momente, ako sa dostanú mimo bezpečných rúk, tak môžu byť extrémne zneužité. Čiže naozaj si myslíme, že v tomto ministerstvo vnútra na to ide z úplne zlého konca a súhlasíme s vami, že skôr treba investovať do ľudí a ja úplne si viem predstaviť, že by toto bola ako dobrovoľná možnosť pre školy si vlastne zamestnať takto koordinátora bezpečnosti. Mimochodom už teraz napríklad mnoho vojakov na dôchodku pracuje na školách. Ja tiež poznám napríklad bývalého vojaka, ktorý teraz robí telocvikára a tuším ešte geografiu si k tomu doplnil a učí, že už teraz pomerne veľa vlastne takýchto ľudí na školách máme. Kebyže ide na prioritizáciu, možno by som viac podporila iné profesie, ale to už by bolo na tej škole.
35. schôdza NR SR - 12.deň - A. dopoludnia
Dátum: 2025-06-13
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

46. Ďakujem za všetky reakcie a ja by som vám možno ešte na záver doplnila, že mnohí si možno povedia, že to sú nejaké politiky a nejaké opatrenia, ktoré sa týkajú tam nejakých zdravotne znevýhodnených. Ale naozaj nikto z nás nevie, kedy sa nás to bude týka osobne. A nikto z nás nevie, kedy bude mať, a to môže byť dneska, zajtra, kedykoľvek, kedy budeme mať taký úraz, že už sa na nohy nepostavíme a už nikdy žiadne schody neprejdeme. A nikto z nás nevie, kedy sa v našej rodine narodí dieťa alebo vnuk, vnučka so zdravotným znevýhodnením a budeme riešiť, že nevieme, kde nám to dieťa zoberú do školy tak, aby sa tam aj dobre cítilo. Čiže naozaj toto sú politiky, ktoré sa v konečnom dôsledku týkajú nás všetkých. Nie je to tam o niekom inom. A tiež by som si teda veľmi priala, aby takéto a komplexné riešenie sociálnych problémov patrilo medzi priority vlády. A teda oveľa radšej tu sedím dneska, kde hovoríme o, myslím si, že naozaj relevantných problémoch pre túto krajinu, než keď tu budeme sedieť v pondelok a budeme hovoriť o zástupných problémoch a budeme hovoriť o dvoch pohlaviach v ústave a budeme hovoriť o nezmyselných zásahoch do odbornosti v školstve. To nie sú veci, ktoré by tejto krajine pomohli. V tejto správe sú opatrenia, ktoré ľuďom v tejto krajine pomôžu, tak skúsme sa na ne sústrediť. Ďakujem.